นายกรัฐมนตรี กำชับเจ้าหน้าที่เร่งแก้ปัญหาการระบายน้ำ ให้ประชาชนเดือดร้อนน้อยที่สุด
นายกรัฐมนตรี ตรวจติดตามการดำเนินการป้องกันแก้ไขปัญหาน้ำท่วมของกรุงเทพมหานคร กำชับเจ้าหน้าที่เร่งแก้ปัญหาการระบายน้ำ ให้ประชาชนเดือดร้อนน้อยที่สุดพล.อ.ประยุทธ์ จันทร์โอชา นายกรัฐมนตรี ลงพื้นที่ตรวจติดตามการดำเนินการป้องกันแก้ไขปัญหาน้ำท่วมขังของกรุงเทพมหานคร โดยจุดแรก คือ โครงการก่อสร้างบ่อหน่วงน้ำใต้ดิน (Water Bank) บริเวณสถานีตำรวจนครบาลบางเขน ซึ่งเป็นโครงการก่อสร้างระบบระบายน้ำเพื่อแก้ไขปัญหาน้ำท่วม ถนนพหลโยธินและแยกเกษตรศาสตร์ เพื่อรองรับปริมาณฝนที่ตกหนักอย่างต่อเนื่องในระยะนี้ ซึ่งจุดนี้เป็นการแก้จุดเสี่ยงน้ำท่วมย่านวงเวียนบางเขน ดำเนินการแล้วเสร็จเมื่อปลายปี 2561 เป็นการดึงน้ำฝนที่ท่วมขังบริเวณวงเวียนบางเขนมากักเก็บไว้ในบ่อหน่วงน้ำ เมื่อฝนหยุดตกหรือระดับน้ำในคลองลดต่ำลง จะสูบน้ำที่เก็บไว้ระบายลงคลองบางบัว และอีกส่วนหนึ่งระบายลงคลองรางอ้อรางแก้ว สำหรับบ่อหน่วงน้ำดังกล่าว สามารถเก็บน้ำได้ 1,000 ลบ.ม.นายกรัฐมนตรี กำชับว่า ทันทีที่ฝนตกหนักและน้ำท่วมขังสูง ให้เจ้าหน้าที่ทุกฝ่ายระดมสรรพกำลังเร่งระบายน้ำและต้องร่วมมือกันแก้ปัญหาน้ำท่วมทั้งระบบให้ประชาชนเดือดร้อนน้อยที่สุด เพราะรู้สึกเห็นใจประชาชนในการดำรงชีวิตและสัญจรไปมา ซึ่งหากพบว่าจุดไหนที่ประชาชนเดือดร้อนที่สุด ต้องแก้ไขก่อน และเจ้าหน้าที่ต้องลงพื้นที่เตรียมการข่วยเหลือทันทีที่น้ำเริ่มท่วม พร้อมแจ้งเตือนประชาชนให้หลีกเลี่ยงเส้นทางทั้งนี้เชื่อมั่นว่าระบบใหม่จะช่วยให้การระบายน้ำมีประสิทธิภาพมากขึ้นจากนั้นนายกรัฐมนตรี ลงพื้นที่ยังจุดที่ 2 โครงการก่อสร้างระบบระบายน้ำเพื่อแก้ไขปัญหาน้ำท่วม (Pipe Jacking) ถนนพหลโยธิน บริเวณแยกเกษตรศาสตร์ โดยดำเนินการดันท่อเหล็กเหนียว เส้นผ่านศูนย์กลาง 1,200 มม. ในถนนพหลโยธินทั้งฝั่งขาเข้าและฝั่งขาออก เพื่อรับน้ำจากซอยเสนานิคมและหน้าตลาดอมรพันธ์ไปลงคลองลาดพร้าว